b'\n_START_ARTICLE_\nBrioni\n_START_SECTION_\nZgodovina\n_START_PARAGRAPH_\nPrvi dokazi o poselitvi segajo v obdobje bronaste dobe, tritiso\xc4\x8d let pred na\xc5\xa1im \xc5\xa1tetjem. Ilirsko pleme Histri, po katerih se imenuje Istra, je oto\xc4\x8dje poselilo pribli\xc5\xbeno tiso\xc4\x8dpetsto let kasneje, dokler jih niso pokorili Rimljani. Arheolo\xc5\xa1ke raziskave v zalivu Verige na Velikem Brionu so potrdile obstoj t. i. ville rustice. Po propadu rimskega cesarstva so si otoke prilastili Ostrogoti in Bizantinci, leta 1331 pa so pri\xc5\xa1li pod upravo Benetk, premo\xc5\xbene bene\xc5\xa1ke dru\xc5\xbeine so si na oto\xc4\x8dju uredile presti\xc5\xbene rezidence. Dobrih sto let pozneje sta prebivalce zdesetkali epidemiji malarije in kuge, tako da je bilo oto\xc4\x8dje do 17. stoletja prakti\xc4\x8dno nenaseljeno. _NEWLINE_V \xc4\x8dasu Avstrijskega cesarstva je dal tedanji viceadmiral Hans Birch Dahlerup v bli\xc5\xbenjem Pulju ustanoviti glavno avstrijsko mornari\xc5\xa1ko bazo, s katero je brionsko oto\xc4\x8dje dobilo nov strate\xc5\xa1ki pomen, saj je predstavljalo naravni obrambni \xc5\xa1\xc4\x8dit pred morebitnimi napadi z morja, predvsem iz Italije. V tem obdobju so na oto\xc4\x8dju postavili trdnjave, dve veliki na Malem Brionu in pet manj\xc5\xa1ih na Velikem Brionu. V tistem \xc4\x8dasu so bili glavni prebivalci oto\xc4\x8dja vojaki in njihovi oskrbovalci.    _NEWLINE_Brionsko oto\xc4\x8dje je leta 1893 kupil avstrijski \xc5\xbeelezarski industrijalec Paul Kupelwieser in dal predvsem na Velikem Brionu zgraditi elitni turisti\xc4\x8dni center, s hoteli, sprehajalnimi potmi, \xc5\xa1portnimi tereni, konjskimi hlevi in drugo infrastrukturo, vendar je razvoj turizma ob prelomu stoletja prekinil ponoven izbruh malarije. Kupelwieser je na Veliki Brion dal pripeljati znanega slovenskega gozdarskega strokovnjaka Alojza \xc4\x8cufarja, ki je postal upravitelj oto\xc4\x8dja, za boj proti malariji pa znamenitega zdravnika, mikrobiologa in nobelovega nagrajenca Roberta Kocha. Ta je med svojim dveletnim bivanjem ukazal zasuti vsa jezera, ribnike ter izsu\xc5\xa1iti mo\xc4\x8dvirja, bolnike pa je zdravil s kininom, tako da je bila leta 1902 epidemija premagana. Leta 1913 je bil hotelski kompleks s preko tristo sobami, sprehajali\xc5\xa1\xc4\x8di, bazenom z ogravano morsko vodo ter igri\xc5\xa1\xc4\x8dem za golf z osemnajstimi luknjami kon\xc4\x8dan, vendar je se je kmalu pri\xc4\x8dela prva svetovna vojna, ko so se na arhipelag spet vrnili avstrijski vojaki._NEWLINE_Po vojni je celotna Istra z bli\xc5\xbenjimi otoki pripadla Italiji, vklju\xc4\x8dno z Brioni, vendar so ti ostali v privatni lasti vse do neslavnega propada Kupelwieserjevega podjetja v letu 1936, nato pa jih je prevzela italijanska dr\xc5\xbeava. Med 2. svetovno vojno je oto\xc4\x8dje prehajalo iz enih rok v druge, italijanski fa\xc5\xa1isti in nem\xc5\xa1ki okupatorji so oto\xc4\x8dje precej opusto\xc5\xa1ili, svoje pa so dodali tudi zavezniki z letalskimi bombardiranji proti koncu vojne. Po osvoboditvi so jugoslovanske oblasti deloma popravile \xc5\xa1kodo in obnovile hotele, tedanji predsednik Josip Broz - Tito pa si je na Vangi dal urediti po\xc4\x8ditni\xc5\xa1ko rezidenco, nekatere objekte so tam zgradili tudi po na\xc4\x8drtih znanega slovenskega arhitekta Jo\xc5\xbeeta Ple\xc4\x8dnika. Za \xc4\x8dasa Jugoslavije so bili Brioni (z izjemo Velikega Briona) zaprto voja\xc5\xa1ko obmo\xc4\x8dje, tudi izbrisano iz uradnih jugoslovanskih zemljevidov. Na Brionih je namre\xc4\x8d Tito gostil znane politike, operne dive, lovske prijatelje, filmske zvezde, med njimi Elizabeth Taylor, Richarda Burtona, Sophio Loren, Carla Pontija in Gino Lollobrigido ter druge pomembne osebnosti tistega \xc4\x8dasa, na Velikem Brionu pa je imel safari park z eksoti\xc4\x8dnimi \xc5\xbeivalmi. Po razpadu Jugoslavije je rezidenco nasledil hrva\xc5\xa1ki predsednik Franjo Tu\xc4\x91man, tu je bila med drugim podpisana Brionska deklaracija, resni\xc4\x8dna prenova pa se je pri\xc4\x8dela \xc5\xa1ele v tem tiso\xc4\x8dletju.\n_START_SECTION_\nBrioni danes\n_START_PARAGRAPH_\nBrioni so znani po \xc4\x8dudoviti pokrajini, ter so od leta 1983 razgla\xc5\xa1eni za hrva\xc5\xa1ki narodni park. Dostop na Veliki Brion je mo\xc5\xbeen s trajektom, ki vozi iz Fa\xc5\xbeane.'